
ודיע עואודה       - מרכז מוסאוא

אבטלה במגזר הערבי והכשרה מקצועית לנשים ערביות. 


				
		


אבטלה במגזר הערבי והכשרה מקצועית לנשים ערביות

היו"ר דוד טל:

	בוקר טוב. אני מתכבד לפתוח את ישיבת ועדת העבודה, הרווחה והבריאות של הכנסת, כשעל סדר היום אבטלה במגזר הערבי והכשרה מקצועית לנשים ערביות. 

	אנחנו שוב בדיון באותו נושא לאחר שלפני חודש או חודשיים נערך כאן דיון בנושא הזה וביקשנו מהמשרדים השונים במדינת ישראל להיערך ולהציג בפני הוועדה מה כל משרד ומשרד עושה לטובת המגזר הערבי בנושא של אבטלה בכלל והכשרה מקצועית לנשים ערביות בפרט. 

	האם נמצא  כאן נציג משרד העבודה?

אנה גלוק:

	אנה גלוק, ממונה על הכשרת מבוגרים. 

היו"ר דוד טל:

	גברתי, אמרי לנו מה משרד העבודה והרווחה עושה בנושא של הכשרה מקצועית לנשים ערביות ומה בנושא האבטלה בכלל. 

אנה גלוק:

	אנו עוסקים בהכשרה מקצועית לדורשי עבודה. אנו מתכננים מדי שנה עבודה בכל הארץ. השנה פרסמנו מכרז.

היו"ר דוד טל:

	סליחה, גברתי – ואני אומר זאת גם לחברים האחרים  - אולי תתחילי במהם המשאבים שהוקצו לטובת העניין ואחרי כן תפרטי. אני רוצה לדעת קודם כל האם יש איזשהו סעיף תקציבי שמצביע על הסטת משאבים להכשרה לנשים ערביות או לצמצום האבטלה במגזר הזה.

אנה גלוק:

	לא, אין לנו סעיף תקציבי. 

היו"ר דוד טל:

	איך תעשו את זה בלי תקציבים?

אנה גלוק:

	זה חלק מההכשרה המקצועית לכלל הציבור. במכרזים שלנו אנחנו מפרסמים לאזורים.

היו"ר דוד טל:

	גברתי,  יש מיליארד שקל כמדומני בהכשרה מקצועית, לפחות 900 מיליון שקל. 

אנה גלוק:

	לא לקורסים להכשרה מקצועית. 


היו"ר דוד טל:

	באגף להכשרה מקצועית יש תקציב של מיליארד שקל בערך – אם זה 950 מיליון לא נריב על כך. 

אנה גלוק:

	בקורסים עצמם זה כ- 170 מיליון שקל. 

היו"ר דוד טל:

	כמה מתוך זה מיועד להכשרה מקצועית לנשים ערביות?

אנה גלוק:

	לנשים ערביות אני לא יכולה להגיד.

היו"ר דוד טל:

	למה? אבל הודענו לגברתי והודענו למשרדים הרלוונטיים שאמורים להגיע לכאן. נתנו לכם גם פרק זמן מספיק ארוך להתכונן, לבוא הנה עם פרטים נוספים, כדי שתוכלו להביא לנו עובדות. 

	הרי לצורך העניין אני יכול לפזר כרגע את הדיון, משום שאם את לא באה להוסיף כרגע לוועדה, אין טעם לדיון עצמו. 

אנה גלוק:

	אני יכולה להגיד שאני מצטערת שאין לי את הנתונים, וזה לא משנה איך אני אצדיק את זה. אני לא מתרצת את עצמי, אני מצטערת שאין בידי נתונים. 

	אני יכולה לומר שהמכרז שלנו מפורסם באיזורים בכל הארץ – אם יתנו לי כמה דקות, אני יכולה להסתדר ולתת לכם נתונים יותר מדוייקים. 

	חלק של המכרז מיועד ליישובים במגזר הערבי. אני יכולה לומר על השלמת השכלה שאנחנו עושים במגזר הערבי ולנשים ערביות בנפרד.

היו"ר דוד טל:

	כמה קורסים לנשים ערביות עשיתם בשנה האחרונה?

אנה גלוק:

	קורסים להכשרה  מקצועית לנשים במיוחד אין לנו, זאת אומרת אין לנו קורסים להכשרה מקצועית שזה רק לנשים. כן היו לנו קורסים להשלמת השכלה לנשים בלבד. פתחנו 15 קורסים להשלמת השכלה. 

היו"ר דוד טל:

	אני רוצה להבין. אין מקום לעשות הכשרה מקצועית?


אנה גלוק:

	הכשרה מקצועית נעשית לכלל דורשי עבודה, כלומר לא "צבענו" קורסים שהם רק לנשים להכשרה  מקצועית. 

היו"ר דוד טל:

	אם כך, במסגרת הקורסים שלא "צבעתם" במשרד העבודה והרווחה כמה נשים ערביות השתתפו? 

אנה גלוק:

	אם תוכל לאפשר לי כמה דקות, אני אוכל להציג את הנתונים. 

היו"ר דוד טל:

	לא גברתי, נתתי לך הרבה מאד זמן. את יודעת כמה זמן נתתי לך? מ- 23 במאי עד היום זה הרבה מאד זמן. 

אנה גלוק:

	נתת למשרדי. 

היו"ר דוד טל:

	גברתי, את נציגת המשרד לצורך העניין. אם את מבינה את זה ולא הגעת עם שיעורי בית, זה חמור מאד מפני שהיה ברשותכם למעלה מחודש וחצי ואני הפניתי אליכם מכתב וכתבתי: "בכוונתי לקיים דיון נוסף בנושא במהלך חודש יולי,  שבו אבקש מן המשרדים להציג  בפני הוועדה את הפתרונות המוצעים על ידם לבעיה, כולל פרוייקטים מתוכננים וקיימים ותקציבים – הקצאה ומימוש", בצורה מפורשת אמרנו את זה.

אנה גלוק:

	אני יכולה רק להצטער בשם המשרד. 

היו"ר דוד טל:

	את ממשיכה להצטער.

אנה גלוק:

	אישית, אני יכולה להגיד שרק הבוקר אמרו לי שאני צריכה להגיע. 

היו"ר דוד טל:

	זה חמור שבעתיים. 

תמר גוז'נסקי:

	אדוני היושב ראש, אני חושבת שהגברת אישית אולי נפלה קורבן לאיזשהו חוסר תכנון במשרד, שלחו אותה הבוקר.


היו"ר דוד טל:

	עם כל הכבוד, היא נציגה של משרד ממשלתי. 

תמר גוז'נסקי:

	אני מציעה שאנחנו נזמין לישיבה את מנכ"ל המשרד שיואיל בטובו לבוא בעצמו. 

אנה גלוק:

	אני מקבלת את האחריות. 

תמר גוז'נסקי:

	איך את מקבלת את האחריות אם את באה לישיבה בלי שום נתון?

היו"ר דוד טל:

	היא יודעת מזה רק מאתמול או מהיום. זה מראה על הרצינות של הנושא.

תמר גוז'נסקי:

	את יודעת במפורש שיש קורסים רק לזה. אם יש קורס למטפלות, כמה גברים משתתפים בקורס למטפלות ב-100 השנים האחרונות, גברתי? כמה גברים השתתפו בקורס לאחיות? אם יש קורס לשינניות, כמה גברים משתתפים בקורס לשינניות? אז את לא יכולה לדעת איזה קורסים הם לנשים? את יודעת בדיוק מה זה קורסים לנשים. 

	שנית, את יודעת איפה גרים אנשים. תגידי לי כמה קורסים היו בסחנין, כמה קורסים היו בנצרת, כמה קורסים היו ברהט. תני לנו לפי מקומות. 

אנה גלוק:

	אני יכולה להכין. 

היו"ר דוד טל:

	כמה זמן גברתי עובדת במשרד העבודה?

אנה גלוק:

	הרבה זמן, שנים.

היו"ר דוד טל:

	האם זה יהיה יפה שתירשם לך עכשיו הערה בתיק האישי? שאת הגעת לוועדת העבודה והרווחה בלי שום נתון, בלי שום הכנה? זה יהיה יפה, זה יהיה מכובד? 

	מי מייצג את משרד הבריאות?




רחל רווה:

	שמי רחל רווה, אני ממינהל הסיעוד במשרד הבריאות. בעניין אבטלה, אני מייצגת את נושא האחיות כאן. רוב הנשים שעובדות מן המגזר הערבי הן אחיות. אין לנו אבטלה, יש לנו מחסור, הלוואי והיו עוד.

	מבחינת התקציב, התוכניות המיוחדות – תוכניות הכשרה שאנחנו מקיימים – ב-1994 התחלנו עם תוכניות ייחודיות למגזר הבדואי. היו לנו כבר שלושה  מחזורים – גם שלחנו דף מידע בעניין הזה – במחזורים האלה משתתפים גם אנשים מהצפון וגם מהדרום.

היו"ר דוד טל:

	גברתי, את אומרת שאם יהיו אחיות סיעודיות ערביות...

רחל רווה:

	זה לא אחיות סיעודיות, מדובר על אחיות מוסמכות. אין סיעודיות. 

היו"ר דוד טל:

	סליחה, אחיות מוסמכות. לא תהיה לכם בעיה של קליטה?

רחל רווה:

	תהיה קליטה כי אנחנו צריכים אחיות, ואני מדברת אך ורק על אחיות מוסמכות. 

	המדיניות שלנו היא להקים לקבוצות ייחודיות – שזה כולל גם את המגזר הבדואי במקרה הזה כי לזה היה לנו תקציב, יש לנו תקציב מסומן לנושא של הכשרת הבדואים – היו לנו שלושה קורסים. 

	יש לנו קורסים ייחודיים לקבוצות אחרות, אבל זה לא רלוונטי לנושא.

היו"ר דוד טל:

	מישהו רוצה להוסיף? אדוני, בבקשה.

מאיר פרץ:

	מאיר פרץ, מנהל האגף לחינוך מבוגרים במשרד החינוך. לגבי השלמת השכלה, שזה שלב ראשון לפני ההכשרה המקצועית, האגף לחינוך מבוגרים עם משרד העבודה, משקיע די הרבה גם במגזר הדובר ערבית. 

היו"ר דוד טל:

	מה זה די ומה זה הרבה?

מאיר פרץ:

	השנה, האגף תוקצב ב- 20 מיליון שקל, כאשר קצת יותר משליש מהסכום הזה מוקדש למגזר דובר ערבית ובתוך המגזר דובר הערבית שליש הוקדש אך ורק להשלמת השכלה לנשים, כאשר בקורסים המעורבים יש כמובן לא מעט נשים – בין 40% ל- 60%, תלוי במספר הכיתות. 


היו"ר דוד טל:

	מה היה התקציב בשנה שעברה?

מאיר פרץ:

	בשנה שעברה התקציב היה 30 מיליון שקל. 

היו"ר דוד טל:

	כלומר זו ירידה.

מאיר פרץ:

	בין 2000 ל- 2001 היתה ירידה של 30% בתקציב השלמת השכלה למובטלים. 

תמר גוז'נסקי:

	מה זה השלמת השכלה? 12 שנות לימוד?

מאיר פרץ:

	לא. זה מתחיל מהשכלת יסוד, ובמידה שאנשים מתמידים ומשקיעים ומתקדמים, ברוב המקרים אנחנו ממשיכים בקורסים האלה מעבר לשישה חודשים ולפעמים עד שנה, עד שנה וחצי להשלים את השכלתם ברמה של י"א, י"ב כיתות כדי שיתאפשר להם להיכנס לקורסים של הכשרה מקצועית, קורסים רלוונטיים כמובן שדורשים השכלה בסיסית. 

היו"ר דוד טל:

	אם אין הכשרה מקצועית – להשלים השכלה זה טוב, אבל אם אין המשך לכך במשרד העבודה, מה יעשו עם זה?

מאיר פרץ:

	קודם כל, יש המשך במספר מקומות במשרד העבודה. בנוסף, הסקרים מראים שגם ללא הכשרה מקצועית, לגבי אלה שמשלימים את השכלתם ברמה של 12 שנות לימוד – יש סקר ש- 35%, ללא שום תוספת הכשרה או דבר כלשהו מהשלמת השכלה, יכולים לחפש ולמצוא עבודה כי הם יותר ערוכים גם מבחינת השפה, גם מבחינת ידע וגם מבחינת התמצאות בשוק העבודה. נושא השלמת השכלה הוא רלוונטי גם אם אין לו המשך בהכשרה מקצועית, אבל בדרך כלל יש המשכים – לא תמיד ברצף, אבל יש המשכים. 

היו"ר דוד טל:

	כמה נשים ערביות השלימו את השכלתן ברמה של בגרות בשנה האחרונה?

מאיר פרץ:

	היום נמצאות עדיין בלימוד קרוב ל- 600 נשים, שליש מהן נמצאות ברמה של סיום תג"ת – תעודת גמר תיכון. 



תמר גוז'נסקי:

	בגרות הם לא עושים. 

מאיר פרץ:

	תעודה של השלמת השכלה ל- י"ב כיתות. בקורסים האלה יש שלוש יחידות בגרות שהן חובה בכל תעודה.

תמר גוז'נסקי:

	אתם מגישים לבגרות כאקסטרני?

מאיר פרץ:

	ניגשים לבגרות אקסטרנית. בקורסים כאלה פועלות כ- 150 כיתות היום בארץ – לא רק לדוברי ערבית – ויש כאלה שמחליטים לאחר הניסיון החיובי בלימוד שלוש יחידות בגרות, להמשיך או להשלים בגרות מלאה או להשלים יחידות בגרות שרלוונטיות להכשרה מקצועית, בדרך כלל במכללות או במרכזי הכנה מקצועיים. 

תמר גוז'נסקי:

	האם מקבלים דמי קיום בקורסים של משרד החינוך?

מאיר פרץ:

	הם נחשבים למובטלים ומקבלים דמי אבטלה וקורס להשלמת השכלה ולכן אנחנו עושים זאת בשיתוף עם משרד העבודה – נחשב לקורס להכשרה מקצועית לכל דבר.

היו"ר דוד טל:

	תודה.

	האם יש מישהו ממשרד ראש הממשלה?

איברהים בושנאק:

	שמי איברהים בושנאק ממשרד ראש הממשלה, אני מוביל תוכנית ארבע-שנתית. אדוני, אנחנו הצגנו את הבעיה בפני משרד העבודה והרווחה ואני מקווה שהיום יגידו לנו כמה הולכים לתקנן גם במסגרת התקציב של שנת 2001 להכשרה ולהסבה מקצועית בקרב נשים – היות שדיברנו גם על הכשרה וגם על הסבה לנשים ערביות שיוכלו לצאת לשוק העבודה ולהיקלט. 

	עדיין לא קיבלנו תשובות מספקות, אבל גם פנינו ללשכות התעסוקה – ביום רביעי מתקיימת ישיבה עם מנהל אזור הצפון על מנת לעשות איתו מיפוי – אולי אנחנו יכולים משם לצאת לכמה מפעלים בסביבה כך שנוכל לתת מענה לחלק, אבל כאן אני רוצה להעלות בעיה.

היו"ר דוד טל:

	האם יש כספים "צבועים" במשרד ראש הממשלה? אני לא מדבר על הכספים שהיו אצל נתניהו, אחר כך היו אצל ברק ואחר כך היו אצל שרון ואחר כך כנראה יהיו...



איברהים בושנאק:

	יש עדיין בעיה. עדיין לא כל המשרדים העבירו תקנות תקציביות למסגרת תוכנית ארבע-שנתית.

היו"ר דוד טל:

	מה עושה משרד ראש הממשלה בנושא הזה? אולי תיזום ישיבת ממשלה, כך שיעלו את הנושא הזה לדיון?

איברהים בושנאק:

	אדוני, אני שלחתי מכתב לאחד מחברי הממשלה שיעלה את הנושא של יישום התוכנית בישיבת ממשלה. יזמנו גם דיון בוועדת הכספים, כאשר חלק מהמשתתפים כאן גם השתתפו בדיון. אנחנו עדיין מחכים לדיון חוזר על מנת לתקנן.

היו"ר דוד טל:

	אם אנחנו נדון ונדון ונדון ולא ייצא מכך דבר, אנחנו משחיתים זמן חינם. אנחנו צריכים לדעת אולי יותר ממשרד ראש הממשלה האם יש כוונה כזאת להקצות משאבים לנושא הזה.

	אם יגידו שאין – מבחינתי זה יותר מכובד. שיגידו אין – בסדר, נדע מה לעשות אולי בצורה אחרת, אבל שלא יגידו כל הזמן שיש ארבעה מיליארד ואחר כך אמרו...

איברהים בושנאק:

	בישיבת ועדת שרים לענייני ערבים השתתפו כל המשרדים ואמרו שהולכים להקצות את הכסף, כולל משרד האוצר שאמר: אני מתכוון להקצות 200 מיליון שקל במסגרת תקציב שנת 2001.

היו"ר דוד טל:

	האם מישהו ממשרד האוצר נמצא כאן? 

אמין פארס:

	יש להם סיבה לכך שלא הגיעו. 

איברהים בושנאק:

	אדוני, רציתי להעלות בעיה נוספת. עדיין משרד לשכת התעסוקה סגור בפני המובטלים מאזור הצפון כמעט חודשיים. המובטלים גם לא מקבלים כסף לפי מיטב ידיעתי וגם לא יכולים להגיע בנצרת – זאת בעיה מאד חמורה שצריך להתייחס אליה. 

היו"ר דוד טל:

	אדוני רוצה שאני אתייחס אליה או שראש הממשלה יתייחס אליה? 

איברהים בושנאק:

	אנחנו פנינו ללשכת התעסוקה, עדיין לא קיבלנו תשובה.


היו"ר דוד טל:

	משרד התעשיה והמסחר, בבקשה.

מוטי פרידמן:

	שמי מוטי פרידמן, אני פרוייקטור למגזר הערבי. אנחנו מגיעים למצב כזה שכאן כל אחד נותן הסברים ואף אחד לא מבין מה קורה בשטח. 

היו"ר דוד טל:

	אתה יודע, או שמצליחים או שמתרצים, נותנים הסברים.

מוטי פרידמן:

	כדי למנוע זאת, אנחנו עומדים בפני בעיה רצינית שכבר מתמשכת בשנתיים האחרונות וכולם מתעלמים ממנה – זה סגירת המתפרות במגזר הערבי. 

	עם כל הכשרה מקצועית שייתנו – לא פותרים את הבעיה. היום אנחנו נמצאים במצב שיש לנו בין 7,000 ל- 10,000 נשים שעובדות בקבלנות משנה במתפרות, בעבודות משנה.

	כל המפעלים הגדולים: תפרון, גיבור הם ה"ראיסים" של נושא המתפרות, הם מקבלים מענקים מכל משרדי הממשלה. הם יושבים במפעלים מפוארים, במבנים מפוארים, לכל אדם שני או שלישי יש מכונית, הוא נוסע עם פלאפון, ויש מזכירות. הנשים בשטח שעובדות הן אלה שסובלות מהנושא.

	התחילו להעביר בשיטתיות את העבודה לירדן, בירדן קצת יותר חכמים מאיתנו. קבלן משנה שמגיע לירדן, מקבל על כל עובדת שהוא קולט 120 דינר על קליטת העובדת לחצי שנה ועוד 40 דינר הכשרה מקצועית, זאת אומרת הוא מתחיל לעבוד והוא מקבל ישר 200 דינר על כל עובדת. 

	אני תמיד אומר להם: בואו תעצרו את העניין. הנשים האלה מפוטרות, שישה חודשים אבטלה. אחר כך מקבלים הבטחת הכנסה. קשה להחזיר את הנשים האלה למעגל העבודה, כשאדם לומד להגיע ללשכה ולקבל את הבטחת ההכנסה, קשה להחזיר אותו. 

	אני אומר שקיימות היום מתפרות שאפשר להחזיק אותן עם 10,000 הנשים האלה. מה שאני מציע, שמשרד העבודה והרווחה, בשיתוף משרד התעשיה והמסחר, נלך לסייע לקבלני משנה בצורה שכל רבעון – כל שלושה חודשים – ניתן לו שכר של העובדות תמורת זה שהוא יעסיק אותן שנה וחצי. בשנה וחצי אנחנו קודם כל בולמים את נושא האבטלה של נשים שבורחות מהעבודה. פעם בשבוע הן יעברו הכשרה להכנה.

	בנוסף, משרד התעשיה והמסחר, יחד עם התאחדות התעשיינים - אנחנו בקשרים כדי להעביר קווי יצור. אותם קבלני משנה שעוסקים היום בתפירה יכולים גם להעביר קווי יצור בהרכבה של טלפונים, פלאפונים, כל מה שלא קשור לנושא ביטחוני. אותו קבלן משנה שמתעסק היום בתפירה, כל העבודה - גם התפירה, גם האריזה וגם המשלוח – נעשית אצלו סגור, החברה לא פותחת את זה אלא זה מגיע ישר לנמל ומשם זה עובר לחוץ-לארץ – אני לא חושב שלא מסוגלים לבצע זאת בצורה אחרת. 

היו"ר דוד טל:

	איזו תרומה תרם משרד התעשיה והמסחר לנושא הזה?


מוטי פרידמן:

	משרד התעשיה והמסחר תרם כך – היום יש לנו 16 איזורי תעשיה בצפון. אנחנו מטפלים טיפול ישיר עם יזם. ליזם שהיום יושב בתוך היישוב ורוצה לעבור לאזור התעשיה – הורדנו את מחיר הוצאות הפיתוח. אנחנו מלווים אותו משלב הקצאת הקרקע ועד השלב שהוא מסיים לבנות את העסק שלו. 

	בנושא הכשרה מקצועית אנחנו נותנים הכשרה בתוך מפעלים כדי שהוא ימשיך להחזיק את העסק.

היו"ר דוד טל:

	האם אתה מדבר רק על מתפרות?

מוטי פרידמן:

	לא, על כל התעשייה. לגבי המתפרות – הרי אנחנו מדברים על אבטלת נשים – אני אומר שכדאי היום לעצור את הנושא של אבטלת הנשים, אלה שנמצאות במסגרת העבודה ועובדות – לבלום את הפיטורים לפחות לשנה וחצי וזה על ידי כך שאנחנו מחזקים את בעלי המתפרות, ואני לא אומר לתת להם כסף מראש.

	אתה מעסיק שלושה חודשים. יהיה צוות שבודק, מעסיק את הנשים – מקבל כל שלושה חודשים את האבטלה של אותה בחורה שהוא רצה לפטר, את החלק שלה, אחד חלקי רבעון. אנחנו מרוויחים בכך שקט לשנה וחצי.

היו"ר דוד טל:
	
	האם אדוני הציג את התוכנית הזאת למשרד העבודה והרווחה?

מוטי פרידמן:

	אני הצגתי את זה בפני הרבה אנשים. אני יועץ חיצוני, אני לא אדם שעובד בתוך משרד. לשמוע קשה להם. 

	ההבדל ביני לבין אנשים אחרים, שאני חי בתוך השטח, בתוך המגזר. כל השבוע אני יושב עם האנשים האלה, מכיר את הבעיות שלהם, אני מכיר את הביורוקרטיה בין המשרדים. לשם כך משרד התעשייה והמסחר לקח אדם חיצוני שיהיה ה"מאכער" שלהם כדי לקדם את העניינים. 

	אנחנו מגיעים לישיבות כאלה כשאנחנו רוצים לתקן את הנושא, אבל חבל – אם אנחנו יכולים לבלום מצב מסוים, אני לא יודע למה אנחנו לא עושים את הבלימה הזאת. 

	מה שכן עשינו בפרוייקט יותר רציני במגזר הבדואי – הצלחנו להעביר מפעל שבשנת 2003 יעסיק 500 בדואיות בשגב שלום, מפעל עוף-טנא.

חיים בר:

	אבל זה ייצור מובטלים באום  אל פאחם, אני בא משם. 

מוטי פרידמן:

	לא. 


חיים בר:

	זה אותו דבר. זה מפעל קיים שעובדים בו 300 איש בחדרה. 

מוטי פרידמן:

	קודם כל, היה קשה לשכנע את בעל המפעל להעתיק אותו מחדרה, "שגב שלום" לבדואים בדרום. אנחנו אוחזים את היזם חזק ומלווים אותו צעד-צעד, דרך איכות הסביבה.

	אדוני היושב ראש, אני חושב שכל נציגי המשרדים באים לכאן, וזה סתם. כמה הכשרה מקצועית אתה נותן? אף אחד לא יודע איזו הכשרה מקצועית לתת. על מה אנחנו מכשירים אותם?

היו"ר דוד טל:

	אם במשרד עצמו, במשרדים הרלוונטיים, אין שום סעיף תקציבי שמסומן: להכשרה מקצועית לערביות כך וכך, מיליון, שניים, 20, 50, אז אין שום סיבה שלאחר מכן יתנו את זה. 

מוטי פרידמן:

	אבל זאת הישיבה השנייה-שלישית שאתה מעלה את הנושא ואתה רואה שבאים לכאן היום ואין להם תשובות.

היו"ר דוד טל:
	
	זה חמור מאד. אדוני סבור שיושב ראש הוועדה יעבור לסדר היום בנושא הזה? אתה סבור שהשרים לא יידעו על כך שיש כאן אנשים שעובדים ומשרדים ממשלתיים שלא הכינו שיעורי בית, שהגיעו לכאן עם ידיים ריקות ושלא תרמו שום תרומה סגולית לוועדה הזאת, הגם שניתן להם כמעט חודש וחצי או חודשיים להתכונן לנושא הזה? מה אתה חושב, שעוברים על כך לסדר היום? לא. 

מוטי פרידמן:

	אני איש שחי בתוך השטח וראיתי מה קרה בחודש אוקטובר. חברים, המדינה עושה הרבה למגזר הערבי אבל זה לא מגיע לאיש הקטן. מה שהמדינה תורמת לא מגיע לאיש הקטן, שלא מבין את זה.

	אני אומר שהכשרה מקצועית צריכה להיות עניינית בכיוון לאיזו תעשייה אנחנו מובילים את הנשים. אם אנחנו היום נכשיר אותן למחשבים ואנחנו לא יכולים להביא מפעל למחשבים – לא עשינו. 

	מה שכן עשינו בתל-שבע, משרד התעשייה והמסחר – הקמנו שם במתנ"ס שבנינו מולטי-סנטר. אנחנו לוקחים נשים שנשרו מבתי ספר. הנשים האלה לומדות שם קודם כל את השפה העברית, לקרוא ולכתוב, אחר כך עוברות דרך מחשוב שנמצא במקום ואנחנו רואים שזה דבר שעובד, אבל משרד התעשייה והמסחר – במסגרת לא שלו, אנחנו לא גוף מחנך.

היו"ר דוד טל:

	אתם דואגים גם להשמה או שאתם מעבירים אחר כך ללשכת התעסוקה?




מוטי פרידמן:

	לא, אנחנו מתפעלים את זה, זאת אומרת ההתחייבות שלנו גם לתפעל את המקום על ידי התחייבות הרשות המקומית לאנשים. יש אנשי משרד העבודה והרווחה שעוזרים לנו בקטע הזה, עם כל הנושא של תל-שבע עם הבדואים. 

	אנחנו עומדים להקים כיתה כזאת ברהט – עם ציוד, עם מחשוב – אנחנו רוצים להגיע לדור מסוים לגבי אותן נשים שלומדות. אני יודע מתוך שיחות עם הנשים האלה, לאחר שהן עוברות את החצי שנה שהן נמצאות בתוך ההכשרה שלנו – גם כשהן יוצאות הביתה, יש כבר רצון להכניס מחשב הביתה, להיות מתוקשרות. 

	אבל כאן, אם לא נגיע למצב הזה ונעצור את מכת האבטלה שהולכת לקרות בשנה הקרובה – זה מה שיקרה.

היו"ר דוד טל:

	מרכז השלטון המקומי. האם נדיאה  חילו נמצאת? לא נמצאת. 

	משרד המשפטים – אין נציג. 

עדי עדאווי:

	עדי עדאווי, לשכת השר לענייני ערבים. ראשית, בהזדמנות זו אני מתריע על הנושא של לשכת התעסוקה בנצרת – אנחנו גם כן מדברים על אבטלה ועל מעמד האשה.

	זו פעם שניה שסוגרים את הלשכה בנצרת כי אחד המובטלים תקף את אחד העובדים שם. 

חיים בר:

	האם אני יכול להגיב על כך? 

היו"ר דוד טל:

	ודאי. שום דבר כאן לא יישאר ללא תגובה.

עדי עדאווי:

	אני מבקש מיושב ראש הוועדה להתערב בנושא הזה – ראשית, לבדוק את המקום ואת המיקום אם בכלל זה מתאים לבני אדם או לא, אם זה מתאים לנשים או לבחורות או לנכים, והאם המיקום עצמו לא מוביל להתנהגות מסוכנת או לתגובה כל כך שלילית. 

היו"ר דוד טל:

	האם השר טריף העלה את הנושא הזה בישיבת ממשלה? 

עדי עדאווי:

	אנחנו דיברנו על הנושא הזה ואחר כך גם פניתי במכתב למנכ"ל שירות התעסוקה. פתחו את הלשכה ומיד לאחר שפתחו אותה, סגרו שוב.

היו"ר דוד טל:

	אני מדבר על ישיבת ממשלה.

עדי עדאווי:

	בישיבת ועדת שרים לענייני ערבים – מיד אגיע לזה.

	פתחו את לשכת התעסוקה ,שוב מישהו תקף את אחד העובדים וסגרו את הלשכה. צריך לבדוק את הנושא הזה  באמת יסודית. 

	בנושא ועדת השרים לענייני ערבים – אני רואה את החברה שלנו ממשרד העבודה והרווחה, היא נפלה קורבן כנראה ששלחו אותה.

היו"ר דוד טל:

	אין לנו בעיה אישית איתה, יש לנו בעיה עם המשרד.

עדי עדאווי:

	הבעיה של המגזר הערבי, היישובים הערביים, שהם נופלים בין הכיסאות. יש החלטות ממשלה כדי לבצע, אבל הפקידות שנמצאת באמצע, שצריכה להפעיל או לתקצב, היא "מורחת". 

היו"ר דוד טל:

	למה אדוני אומר שיש החלטות ממשלה? אולי אדוני יכול להצביע על שתיים-שלוש-ארבע החלטות ממשלה שיש לבצע ולא ביצעו.

עדי עדאווי:

	אל"ף, אף הצעה. 

מוטי פרידמן:

	יש החלטה שלא יישמו אותה. אם אנחנו לא היינו מיישמים...

עדי עדאווי:

	סליחה. בנושא הבדואים של הצפון – ההחלטה מאז נתניהו עוד לא בוצעה. התקציב של מיליארד שקל למגזר הערבי – תאר לעצמך, משרד הפנים שצריך להשקיע 100 מיליון שקל בשנת 2001, הוא מחכה לחמישה מיליון שקל של האוצר כדי לבצע. הוא מתרץ אי העברת 100 מיליון שקל למגזר הערבי כי הוא לא קיבל את הארבעה-חמישה מיליון שקל ממשרד האוצר, וכך הלאה.

	לכן, ב-24 ביוני, בוועדת השרים לענייני ערבים התקבלה החלטה שתוך שבועיים כל משרד חייב להציג ולהגיש תוכנית מה הוא עשה ומהן ההסטות התקציביות שהוא מתכוון לעשות. 

	אנחנו עוקבים אחרי זה ואנחנו גם אמורים לזמן עוד ישיבה תוך שבוע-שבועיים בנושא הזה.

היו"ר דוד טל:

	למה שזה לא יעלה בישיבת ממשלה? לא בוועדת שרים לענייני ערבים. הדברים האלה לא מתבצעים, זה נגרר ונגרר. בישיבת ממשלה מחליטים להעביר כספים או לא להעביר כספים. לא להעביר כספים זו גם תשובה, רק שנדע.



עדי עדאווי:

	אין ספק. ראשית, התחייבויות של ראש הממשלה כלפי הציבור הערבי – אפילו שמנעו את השביתה ביום האדמה – היתה התחייבות של ראש הממשלה שהוא מתחייב בביצוע התוכנית. שר האוצר גם כן מתחייב. 

	אתה צריך ללכת לפי הפרוצדורה של ועדת השרים. אם אנחנו לא מקבלים את התשובות הנכונות מהמשרדים והם לא "צובעים" את התקציבים של המגזר הערבי, מעבירים את זה...

היו"ר דוד טל:

	אתה מקבל תשובות נכונות, אבל אתה לא מקבל את הכסף כל הזמן. 

עדי עדאווי:

	זהו, שעד עכשיו אפילו אין תשובות נכונות. 

היו"ר דוד טל:

	כולם אומרים: מוכנים, רוצים.

עדי עדאווי:

	זו לא תשובה נכונה. זו תשובה, אבל לא נכונה.  אם מוכנים – צריך לראות את זה בשטח. 

היו"ר דוד טל:

	האם אני יכול לסמוך עליך שאדוני – בעוד שבועיים מהיום – יהיה עם יד על הדופק ויעלה את הנושא הזה בישיבת ממשלה? 

איברהים בושנאק:

	אנחנו ביקשנו. 

עדי עדאווי:

	אני חושב שכן. זו התחייבות שהיתה, שאם לא מעבירים את זה – צריך להעביר את זה לישיבת הממשלה.

היו"ר דוד טל:

	נראה. 

	לשכת התעסוקה, בבקשה.

חיים בר:

	לגבי נצרת – אדוני זוכר שאני ניגשתי אליו בסוף הישיבה ואמרתי שיש איומים על העובדםי שלנו שם, ובאמת שבוע-שבועיים לאחר מכן נאלצו לסגור את הלשכה כי היתה התפרעות רצינית – שברו את המחשבים.


	
	בנצרת עברנו ללשכה חדשה לפני שישה חודשים. זה היה מבנה לא מתאים, שכרו מבנה חדש באזור התעשייה – מבנה שהוא עדיין לא מי יודע מה, אבל יחסית למה שהיה זו היתה מהפכה.

	הלשכה היתה סגורה כחודש-חודש וחצי. בתחילת השבוע היתה פגישה עם ראשי היישובים: ראש עיריית נצרת וכו', וכולם שיכנעו את העובדים לפתוח את הלשכה.

	הלשכה נפתחה ליום וחצי. היו שם איומי סכין על המאבטחים. הביאו מאבטחים נוספים וועד העובדים החליט לסגור את הלשכה עד להודעה חדשה.

היו"ר דוד טל:

	איך פותרים את זה?

חיים בר:

	יש איזשהו מידע שעובר בין האנשים – ומה שאני עומד להגיד זה חמור – שלשכה סגורה זה דבר טוב. הלשכה במזרח ירושלים היתה סגורה שלושה חודשים וחצי וכל המובטלים קיבלו כסף אוטומטית. 

	יש גורמים – ואנחנו יודעים – שחושבים שלשכה סגורה זה דבר טוב. 

דובר:

	בנצרת מקבלים כסף?

חיים בר:

	אני לא יודע, כנראה שיקבלו. עוד לא עברו הימים, אבל יש גורמים – ואנחנו מדברים על תהליך. התהליך של המצב הזה בנצרת לא התפתח ביום אחד. זה תהליך שהתפתח במשך שנה-שנה וחצי של מעורבויות פוליטיות לכאן ולכאן, כשכל החלטה של פקיד עברה לעיתונים ולטלוויזיה והפכו את הנושא הזה – אני באמת לא רוצה להיכנס לזה - לדבר פוליטי, של השפעות.

	בסך הכל, מה העובדים שלנו רוצים לעשות שם? על מה היתה ההתפרעות? ההתפרעות האחרונה הרצינית היתה על כך שהחזיקו את האנשים יותר מדי, זאת אומרת ניסו להציע להם עבודה, הם אומרים: לא, אנחנו באים להירשם וזהו. 

	הרי דיברנו על כך גם בישיבה קודמת. אנחנו הרי לא מדברים על התנהגות אוכלוסייה ספציפית. אמרתי לך, אדוני, בישיבה הקודמת ש- 50% מהאנשים בכל הארץ – יהודים וערבים – באים ורוצים לקבל דמי אבטלה. השאלה עד כמה.

היו"ר דוד טל:
	
	איזה פתרון אדוני רואה למצב הזה? האם סגירת הלשכה מהווה פתרון?

חיים בר:

	בהחלט לא. יש הצעה להשקיע שם מאה ומשהו אלף שקלים ולתכנן את הלשכה לפחות בהתחלה – עשו זאת עכשיו במזרח ירושלים – בצורה שלאולם קבלת הקהל ייכנסו קבוצות קבוצות של אנשים, כי כרגע אנחנו עובדים בשיטת OPEN SPACE בכל הארץ, אין יותר שיטת חדרים. 

	
מתאספים X אנשים, מספיק שארבעה-חמישה אנשים מפריעים – אי אפשר לעבוד יותר, ויש שם כמות גדולה של קהל.

אמין פארס:

	תשאל כמה מובטלים על פקיד.

חיים בר:

	גם בזה יש בעיה, אני תיכף אתייחס.  יש בעיה של המבנה והתאמתו למצב העכשווי, יש בעיה של כוח אדם שלא נפתרה למרות שאם אתה בקי, אתה יודע שבימים האחרונים התקבלו שם שני אנשים חדשים. יש בעיה של שני ישובים כפר מנדא וביר אל-מכסור, שבזמנו הועברו בטעות – אני מדגיש סביב השולחן הזה – הועברו בטעות לאזור נצרת, הם היו שייכים לאזור חיפה ובאופן טבעי הם שייכים לאזור חיפה גם מבחינת התעסוקה וצריך להחזיר אותם היום. מדובר שם בערך על אלף איש, כך שזה גם קצת משחרר.

	מדובר עכשיו על שינוי המבנה, על תוספת כוח אדם, על החזרת כפר מנדא וביר אל-מכסור לאזור חיפה.

היו"ר דוד טל:

	תוך איזה פרק זמן זה יהיה מוכן?

חיים בר:

	אני יודע שהמנהלה כבר בחרה אדריכל, הוא צריך היה להתחיל לעשות את זה – אני לא יודע אם יש לכך כסף או אין כסף, אבל המשרד בעצם שכנע את העובדים לפתוח ללא העניין הזה והעובדים הסכימו. יש כאן ועד עובדים. עם כל הכבוד למנהלה, אתם יודעים שהמנהלה יכולה לקבוע, אבל ועד העובדים מחליט. 

	ועד העובדים השתכנע, הסכים לפתוח בלי זה ולאחר יומיים קרה מה שקרה, כך שעכשיו ועד העובדים החליט שעד שלא יהיה מה שאני אומר עכשיו – הוא  לא יסכים לפתוח את הלשכה מחדש.

היו"ר דוד טל:

	זאת אומרת, אנחנו יכולים לצפות חודשיים-שלושה.

חיים בר:

	לדעתי כן. 

היו"ר דוד טל:

	ועד אז?

חיים בר:

	אני גם מנהל שני אזורים ואני מטפל באוכלוסייה ערבית, וההפך – אין לנו בעיות איתם. בשנתיים האחרונות בנצרת הפכו את שירות התעסוקה לחלק מאיזשהו מאבק פוליטי.




היו"ר דוד טל:

	נעבור לתעסוקת נשים.

חיים בר:

	אני עברתי את כל הארץ כהכנה לפגישה אתך. לצערי, המצב יותר גרוע מאשר דיווחתי לפני חודש-חודש וחצי כאן. 

	יש המשך של סגירת מתפרות, וההצעה של אדוני מוטי פרידמן מוכרת כבר 20 שנה, היא לא ישימה.

היו"ר דוד טל:

	היא לא ישימה או שלא רוצים ליישם?

חיים בר:

	כל פעם שהצענו שמעסיק יקבל כסף ויעסיק אנשים – יש התנגדות עקרונית של האוצר לעניין הזה. ההצעה הזאת כבר קיימת 20 שנה, מכירים אותה – של מעסיקים, של תעשיה ומסחר. הציעו את זה גדולים וטובים. 

היו"ר דוד טל:

	אני תוהה מדוע, מפני שאדוני יודע ודאי שב-10 שנים האחרונות משרד האוצר העביר למעסיקים למעלה מ- 100 מיליארד שקל. 

מוטי פרידמן:

	מענקים. 

היו"ר דוד טל:

	למעלה מ-100 מיליארד שקל למעסיקים, כדי שיהיה להם יותר קל – השתתפות, עלויות המעסיקים. הרי זה בדיוק אותו דבר. לי יש ביקורת, אגב, על הסכום הזה – יש אומרים שזה 135 מיליארד, אבל אני צנוע ואומר רק 100 מיליארד שקל. 

	אני אומר שמעבירים זאת בצורה גורפת, אפילו נניח לרופאים – אני לא חושב שהם צריכים לקבל, מהנדסים – לא צריכים לקבל, עורכי דין – לא צריכים לקבל, כל מיני מקצועות חופשיים כאלה לא צריכים לקבל.

	מפעלים עתירי כוח אדם – אלה שצריכים באמת לקבל כדי לעזור, אני לא רואה כאן סתירה. אותו משרד האוצר שלא רוצה להעביר לכאן, מעביר סדרי גודל ענקיים.

מוטי פרידמן:

	לנושא אבטלה.






חיים בר:

	יש איזשהו שינוי לטובה עכשיו. אם אדוני קורא ועוקב אחר הנושא של "ויסקונסין" – וכאן הגוף המוביל הוא דווקא משרד האוצר - כל תוכנית "ויסקונסין" אומרת חדירה מסובסדת לנושא התעסוקה.

	אז כנראה שחל שינוי בשנה וחצי האחרונות. יש היום שינוי, גברת מירב שביב מובילה את התחום הזה. בשנה וחצי האלה היא שינתה כיוון בעניין הזה ונקווה מאד שאפשר יהיה להוביל באמצעות התוכנית הזאת – השר שלנו נסע וראה וגם מעוניין ליישם חלק מהתוכנית הזאת – זה בעצם שינוי משמעותי במה שאדוני אומר, כלומר הליכה לקראת סבסוד עבודה.

	משרד האוצר, ב-20 השנים האחרונות, בשיטה שאתה אומר כרגע, הוא לא היה מוכן לשמוע על כך. - אם אתה זוכר את המאבקים עם אורה נמיר, קרן קיימת וכל העבודות היזומות. 

מוטי פרידמן:

	אנחנו מדברים על 10,000 משפחות במגזר הערבי. אתם רוצים לדחות את זה לשלושה-ארבעה חודשים שזה כבר יקרה? זה יהיה מאוחר. 

ראג'ב עבאס:

	לגבי תוכנית "ויסקונסין" שאתה מדבר עליה, הביאו את זה מארצות הברית – הפתרון הזה אפילו לא מתאים לישראל, לא רק לא מתאים לאוכלוסייה הערבית. מדובר שם על שוק עבודה בלי סוף ושם יש מובטלים אבל יש עבודה. כאן לא מדברים על מובטלים כשיש עבודה, כאן אין עבודה כך שזה נכשל כבר מזמן. למה אתה מעלה את זה שוב?

חיים בר:
	
	אדוני, אתה יודע שיש גם חלק גדול מהאנשים שלא רוצים לעבוד. הם באים אלינו – 40%-50% - וגם אם יש לנו עבודה, הם לא רוצים. זה דבר אמיתי, אז כדי למצוא את אלה ולעזור לאלה שרוצים – חייבים למיין. איך ממיינים? באמצעות תוכניות כאלה. אם אין לך תוכניות כאלה, אז כולם בסירה אחת. 

ראג'ב עבאס:

	איפה יעבדו 50% שרוצים לעבוד? אין  עבודה.

חיים בר:

	אתם שוכחים שיש לנו 100 אלף עובדים זרים חוקיים ומאה ומשהו אלף עובדים זרים לא חוקיים. אתה אומר שאתה חי בשטח – אני כל החיים שלי בשטח, עם כל הכבוד. יש היום עדיין מקומות עבודה – אני שם יד על השולחן הזה – יש מאות מקומות עבודה ואלפי מקומות עבודה שהיה אפשר להחליף עובדים זרים, וישראלים לא רוצים לעבוד.

מוטי פרידמן:

	בתוך המגזר הערבי. 

חיים בר:

	לא, אמרתי גם יהודים. מגזר ערבי גם. 



היו"ר דוד טל:

	אנחנו כרגע מתרכזים במגזר הערבי. 

חיים בר:

	אדוני, גם במגזר הערבי. כשאנחנו מזמינים קבלן ויש לו 100 מקומות עבודה ובאים 100 טפסנים...

דניאלה במברגר:

	מדברים על נשים ערביות. למה אתה מדבר על בניין כרגע?

חיים בר:

	אבל דיברו כאן, הרחיבו. אני עניתי. 

היו"ר דוד טל:

	אתה רוצה לדווח לנו בקצרה? תאמר לנו בגדול מהם האזורים שבהם המצב הוא קטסטרופלי. 

חיים בר:

	בגליל מערבי ממשיכים עכשיו הפיטורים הגדולים במתפרות – זה היה האזור הגדול ביותר מבחינת מתפרות: דלתא, תפרון. מה שנשאר לנו בעצם לנשים היום זה השלמת השכלה, ואני מקבל כל מילה שאדוני ממשרד החינוך אמר.

היו"ר דוד טל:

	נניח אני אשלח אותם להשלמת השכלה, אבל מה הם יעשו אחר כך?

חיים בר:

	אני לא בא כאן לתאר מצבים סתמיים. 

	מה שמצחיק, שדווקא בימים האחרונים קיבלנו 20 מקומות לאנשים בעקבות ההקפדה בבקה אל-גרבייה על נושא של כניסת פועלי שטחים, אז מפעל מזון "שימורי המרכז בע"מ" קלט עכשיו 20 נשים במקום 20 העובדים הלא חוקיים שזרקו אותם משם. גם באזור אום אל פאחם יש כמה מפעלים כאלה. 

	אדוני, יש גם את עניין שכר המינימום. לא יעזור – אני בעד העלאת שכר המינימום, אבל צריך להגיד את האמת – מאז שעלה שכר המינימום אנחנו בבעיה קשה וצריך למצוא לכך פתרון. 

היו"ר דוד טל:

	מה אדוני מציע? שנוריד שכר מינימום?

חיים בר:

	לא אמרתי. אני רק מציין עובדה, אני באתי בתחום שלי. 

	כל מנהלי האזורים שדיווחו לי – וביקשתי מהם דיווח מפורט – דיווחו רק על דבר אחד: השלמת השכלה. 

אמין פארס:

	אמין פארס ממרכז מוסאוא. דבר ראשון שאני רוצה להעלות על שולחן הוועדה – יש תוכנית שקשורה לאבטלה והיא מטפלת בתוצאות החמורות שלה.

	הרי אנחנו דנים כאן במצב הקשה מבחינה כלכלית-חברתית של האוכלוסייה הערבית. התוכנית של ארבעה מיליארד שקל שאנחנו מדברים עליה כל הזמן – גם בפורום הוועדה הזאת – של פיתוח המגזר הערבי, הזניחה את נושא הרווחה בכלל. למרות שהמשרד עצמו הגיש תוכנית של 227 מיליון שקל בתחילת השנה הזאת, התוכנית הזאת לא תוקצבה לא בתקציב של השנה הזאת וגם לא במסגרת תוכנית הארבעה מיליארד.
	
	התוכנית גם מדברת על תוספת תקנים, כאשר אנחנו יודעים שהתוספת האחרונה של התקנים לא הוסיפה למגזר הערבי שום תקן.

היו"ר דוד טל:

	אני רוצה לשאול את משרד ראש הממשלה – אני לא שואל זאת בציניות – האם התוכנית של ארבעה מיליארד עדיין שרירה וקיימת.

איברהים בושנאק:

	לפי המשרדים כן, אבל לפי הכסף לא. 

ראג'ב עבאס:

	לפי המשרדים כן, אני שמעתי שלפי הכנסת לא. לפני חודש הייתי כאן ויושב ראש ועדת הכספים אמר שזה לא קיים. 

אמין פארס:

	אנחנו דנו בתוכנית הזאת יחד עם פורום מנהלי לשכות רווחה, שמכבדים אותנו בנוכחות שלהם והם יכולים לדבר על כמה זה חיוני – אני משאיר להם את זה. רק לתשומת לבכם – זה נושא מאד חשוב שצריך להעלות אותו גם בפורום הזה כי הוא מטפל בבעיות של האבטלה שאנחנו מדברים עליה. אני משאיר את הבמה לחברים שידברו על כך יותר בפירוט. 

	אני רוצה להעלות כמה שאלות למשרד העבודה והרווחה. אדוני שאל האם יש סעיף תקציבי לנושא של הכשרת מבוגרים, אז כן יש סעיף ומדובר שם על כ- 200 מיליון שקל, אם אפשר לדעת כמה מתוכם ינוצל לצורכי האוכלוסייה הערבית. 

היו"ר דוד טל:

	שאלתי. לא היתה תשובה.

אנה גלוק:

	ביקשת סעיף לערבים במיוחד.

אמין פארס:

	לידיעתך, יש שני סעיפים לאוכלוסיות ייעודיות. מה זה ייעודיות אף אחד לא יודע. יש שני סעיפים שמסתכמים ביחד בקרוב ל- 18-19 מיליון שקל, גם שם אפשר לשאול מה חלקה של האוכלוסייה הערבית בתקציב הזה.

	הערה כללית – כדאי לדבר לא על אבטלת נשים, על חוסר תעסוקה. 

היו"ר דוד טל:

	הנושא הוא חוסר תעסוקה, אבל אבטלת נשים זה במיוחד. אנחנו מדברים על אבטלת נשים במיוחד. 

	כשאנחנו מדברים על חוסר תעסוקה – כשאני מדבר כאן בוועדה על אבטלה באופן כללי, זה כולל גם את המגזר הערבי, את המגזר החרדי ואת כל המגזרים האחרים, אבל היות שהבעיה היא יותר בקרב ציבור הנשים הערביות, לכן השתדלתי למקד את זה דווקא בכך כדי לנסות למצוא פתרון – לא לתקן את כל העולם ביום אחד, אלא קצת ללכת קדימה כדי שאפשר יהיה לתת להם דחיפה קטנה.

אמין פארס:

	חוץ מהאבטלה של נשים שמשתתפות ורוצות להשתתף ולא מוצאות מקומות עבודה, יש עוד 80% מתוך הנשים שבכלל לא מגיעות אפילו לשלב הזה של השתתפות בכוח העבודה, והן הבעיה הגדולה. לא אלה שעבדו ויצאו ממעגל העבודה, אלא אלה שלא נכנסות כלל והן 80% מהאוכלוסייה.

	ברשותך, עוד שאלה למשרד הבריאות. יש בית ספר לאחיות בנצרת. עברתי על תקציב משרד הבריאות ושם יש המון בתי ספר לאחיות שמתוקצבים, לא ראיתי בתוך זה את בית הספר לאחיות בנצרת. 

רחל רווה:

	משרד הבריאות מתקצב את בתי הספר הממשלתיים. יש לנו מספר בתי ספר – בחלקם ממשלתיים, ציבוריים ופרטיים, כמו הדסה, לניאדו. נצרת הוא אחד מבתי הספר הפרטיים שאנחנו לא מתקצבים. 

אמין פארס:

	הוא ציבורי. 

היו"ר דוד טל:

	זה לא משנה כרגע ציבורי או פרטי. כפי שאמרת – גם ממשלתי, גם ציבורי וגם פרטי. השאלה היא מדוע. 

רחל רווה:

	ההקצבה שיש לנו בספר התקציבים היא רק לבתי הספר הממשלתיים.  ברגע שיש תמיכות, הן מחולקות לכל בתי הספר.

היו"ר דוד טל:

	אולי לא שמעתי טוב. שמעתי שגברתי אומרת שגם בתי ספר שהם פרטיים וגם ציבוריים.

רחל רווה:

	לא. אני לא הבהרתי את עצמי, אני מתנצלת. 

	התקציב שיש לנו עבור בתי הספר זה עבור בתי ספר ממשלתיים בלבד. 

אמין פארס:

	לציבוריים גם כן יש, אני יכול להראות לך. 

היו"ר דוד טל:

	אם זה רק ממשלתיים – אין לך טענה. אם אדוני יראה בתי ספר אחרים שמתוקצבים, אני אבקש הסבר ממשרד הבריאות. 

רחל רווה:

	תראה לי, אני אשמח לראות. 

	אני רוצה להבהיר – יכול להיות שאתה מתכוון לתמיכות שאנחנו מקבלים. לפעמים יש בסוף שנה איזשהו תקציב לתמיכות וזה סעיף אחר וזה מתחלק בין כל בתי הספר – גם של קופות החולים, גם הדסה, גם נצרת וגם לניאדו. 

היו"ר דוד טל:

חבר כנסת קרא, בבקשה.

איוב קרא:

	אני נכנסתי לתוך הדיון, אדוני היושב ראש, אבל הבעיה המרכזית של המגזר הערבי לדעתי היא אי מתן עדיפות לפיתוח האזור הזה על ידי ממשלות ישראל ובכלל. 

היו"ר דוד טל:

	לא צריך לתת עדיפות, שיתנו אותו דבר.

איוב קרא:

	לא. אני אומר לך שאחת הסיבות נניח שביקנעם יש תעשייה והקימו שם 200 מפעלים במשך 10 השנים האחרונות, זה אזור פיתוח א', מה שנקרא איזור עדיפות, ואם היו נותנים את אותו דבר נניח ליפיע או לזרזיר – אין לי ספק שגם שם היו מוקמים מפעלים. 

	אני חושב שהיות שיש מנטליות שונה מאשר יש בערים השונות לגבי חלק מהאנשים לפחות – אין ליברליות לנסוע למרחקים גדולים כדי לעבוד – היתה עושה טוב ממשלת ישראל...

היו"ר דוד טל:

	מה זה מרחקים גדולים? בוא לא נהיה מפונקים. שעה נסיעה זה מרחקים גדולים?

איוב קרא:

	אשה באה מתל-אביב לירושלים לעבוד. בחורה מאום אל פאחם לא תיסע לתל-אביב כדי לעבוד, אתה מבין את המנטליות – ברוב המקרים, לא אמרתי תמיד. 

	יש לנו בעיה בקטע הזה, אבל מצד שני צריך לראות איך מקדמים את האזור הזה פעם  אחת ולתמיד. 

	אני, עם ראש הממשלה, חשבתי לקבוע טיפול נקודתי למשך חמש שנים, שהממשלה תגיד: אני באה לתקן עוול ועיוות מתמשך של כל ממשלות ישראל. 

	אני אומר לך חד-משמעית: אם זה לא יקרה, אף פעם לא ניכנס לעובי הקורה בכל הסוגייה של האבטלה וקידום המגזר הערבי. 

	יש קונצנזוס בקטע הזה בתוך הבית -  בנושא הכלכלי-חברתי כולם מודעים לסחבת.

היו"ר דוד טל:

	גם בממשלה יש קונצנזוס, רק פתרון אין. 

איוב קרא:

	מה שקורה היום – יש אבטלה ולדעתי היא תלך ותתפח לממדים כאלה שאף פעם לא ראית מכיוון שבשום מקום לא ממוקם כרגע שום מפעל ראוי לשמו בכל המגזר הערבי, לצערי הרב.

	שנית, כל התעשייה הזעירה שבעצם המגזר הערבי היה עמוד השדרה שלה, בעצם עברה לירדן או נסגרה. ההיי-טק וכל התעשייה המתוחכמת יותר צריכה הכשרה וכו', וגם לא שולחים לעשות משהו לטובת העניין הזה.

	באה הממשלה הקודמת, קבעה ארבעה מיליארד שקל לפיתוח המגזר הערבי. שום שקל לא הועבר לרשויות, שום דבר לא הועבר לקידום המגזר.

דניאלה במברגר:

	צריך להגיד שרוב הכסף הזה היה כסף שהיה מיועד כבר קודם. בחישוב, נשאר בערך חצי מיליארד חדש שלא היה קודם לכן. 

איוב קרא:

	נכון, לא הועבר שום דבר. ממשלת נתניהו קבעה 614 מיליון שקל לפיתוח הכפרים הבדואים בצפון. למרות שהודו בכך שהכסף קיים – בישיבה שיזמנו אני וחבר הכנסת מוחמד ברכה – שום דבר לא הועבר לשום גורם והכסף עדיין מסתובב.

היו"ר דוד טל:

	גברתי, אולי את יודעת מה עושים עם הכסף הזה. כל שנת תקציב שמסתיימת, מה עושים עם הכסף הזה?

דוברים:

	חוזר לאוצר.

איוב קרא:

	לדעתי, צריך להיות טיפול נקודתי – זה הפוקוס ועל זה צריך ללכת. אזור עדיפות לטיפול נקודתי למשך חמש שנים, שאנשים יבואו להשקיע ויהיה להם כדאי להשקיע, עם כל ההטבות סביב זה – ודאי יושבים כאן אנשי מקצוע שמבינים בכך לא פחות ממני. 

	צריכה להיות תכנית למשך חמש שנים לקבוע שמספיק לתת היום בגבעתיים עוד גושפנקות לכלכלה הכל כך רווחת שם – טוב יעשו אם יעלו לפסוטה, לדלית אל-כרמל, יעלו את כל המשאבים, יפתחו את מדינת ישראל, ואז אני חושב שיכול להיות מצב טוב מאד.



מוטי פרידמן:

	ברשותך היושב ראש, המינהל לאזורי פיתוח במשרד התעשייה והמסחר מצא את הפתרון, אנחנו עובדים על כך.

	אנחנו התחלנו לעבוד על פארקים תעשייתיים, כדי לבלבל – כפי שאומרים – את הממשלה.

היו"ר דוד טל:

	אדוני יועץ ארגוני בהכשרתו?

מוטי פרידמן:

	כן. 

	באיזור ציפורית – אזור תעשייה של נצרת – הכנסנו לשותפות את כפר כנא ואת משהד. ראשית, אנחנו מכירים את הקרע החברתי בין אנשי נצרת עילית לכפר כנא ולמשהד. הקמנו מינהלת משותפת כשגם כפר כנא וגם משהד שותפים בתוך המינהלת. 

	לצורך כך, יש בעיה לבעל מפעל רציני, יזם יהודי שהולך להשקיע מיליונים בהקמת מפעל לבוא בסמיכות ליישוב ערבי, להשקיע שם 120-130 מיליון בנכס נדל"ני, הוא מפחד. על ידי כך שאנחנו מקימים פארקים תעשייתיים משותפים בין ישובים ערביים ליישובים יהודיים, הוא יותר בטוח והוא נכנס לנושא.

	יש לנו פארק תעשייתי של ציפורית, כשכפר כנא ומשהד נכנסו. יש לנו פארק תעשייתי כדי לעזור לדלית אל-כרמל ולעוספיא. אנחנו הולכים להקים את פארק תעשיות מבוא כרמל יחד עם יקנעם ומבוא כרמל.

	בכפרים אעבלין, תמרה ומועצה אזורית מטה אשר – נקים פארק תעשיות. 

היו"ר דוד טל:

	אדוני, האם אלה תוכניות שכבר נמצאות בצנרת ומבוצעות?

מוטי פרידמן:

	שתי תוכניות כבר מבוצעות – כפר כנא, משהד, ציפורית – כבר מבוצע, זה בחתימת החוזה ביניהם. הולכת להיות שם חווה של עוד 500 דונם. 

היו"ר דוד טל:

	איזה מפעלים יהיו שם? מתפרות?

מוטי פרידמן:

	לא. בציפורית יש תעשייה כבדה – פניציה וכו'. קודם כל, עד היום בציפורית לא נתנו למגזר הערבי להיכנס. היום חבר בדירקטוריון ראש מועצת כפר כנא ומשהד, הוא קובע איזה מפעל ייכנס לשם. 

דובר:

	זה היה לפני חמש שנים. תלוי באיזה שנת תקציב.

מוטי פרידמן:

	היום. 

ראג'ב עבאס:

	זה לא  50% ו- 50%. מדובר על 30% מול 70%. תגיד את כל הנתונים. 

מוטי פרידמן:

	זה לא נכון. זה 30%, 20% ו- 50%, אבל מה זה שייך. קודם כל, ברגע שנעשית ביניהם שותפות כלכלית, זו גם שותפות חברתית וזה החשוב בכך. 

היו"ר דוד טל:

	האחוזים משנים כאן? העיקר שיהיה שיתוף פעולה.

ראג'ב עבאס:

	אני מברך על שיתוף פעולה. 

היו"ר דוד טל:

	השורה האחרונה זה מה שמעניין – האם יהיו עוד מקומות עבודה או לא יהיו. 

ראג'ב עבאס:

	אדוני, מה שקובע זה אחוז הארנונה – כמה יילך לנצרת עילית וכמה לכפר כנא. 

מוטי פרידמן:

	סליחה, היום בכפר כנא יש אזור תעשייה. אני אביא היום את המפעל הכי רציני, אני מעמיד את ציפורית על ידו ואת כפר כנא – האם הוא יקים בכפר כנא מפעל? זאת השאלה שנשאלת. 

ראג'ב עבאס:

	אני מברך על כך, שוב. 

חיים בר:

	מה עם אזור אום אל פאחם? האם יש שם משהו?

מוטי פרידמן:

	באזור אום אל פאחם אנחנו עומדים להקים אזור תעשייה – יש לנו בעיה עם קרן קיימת בגלל היערות. 

חיים בר:

	כבר 20 שנה מדברים על כך. 


מוטי פרידמן:

	אחת הבעיות העיקריות באזורי תעשייה ביישובים במגזר הערבי זה הנושא של הביוב. קשה היום לפתח אזורי תעשייה שלא מחוברים לרשתות ביוב.

אעדל אג'ברייה:

	הביוב נפתר. 

מוטי פרידמן:

	אני יודע, לכן אנחנו מקדמים את הנושא. עדיין יש ישובים שלא מחוברים לביוב. 

	כדי להקים פארק תעשייה – אנחנו קודם כל בודקים האם יש תשתיות של כבישים, הנושא השני הוא הביוב. אני חושב שבפארקים האלה אנחנו נדחוף הרבה תעשייה לכיוון שותפות בין ערבים ליהודים. 

	זה יצא לדרך, ב-2001 יהיו לנו שלושה פארקים כאלה. בהמשך נפתח הלאה.

היו"ר דוד טל:

	תודה, אדוני. 

ראג'ב עבאס:

	אני מנהל מחלקת רווחה בכפר כנא ואיתנו כעשרה מנהלים, נציגות של מנהלי מחלקות רווחה ביישובים הערביים. אנחנו עשינו עבודת בית יחד עם מרכז מוסאוא, עם מר אמין. יש לנו כאן נציגים: מנהלת מחלקה מכפר יסיף, מגוש חלב, מכבול, מדיר אל אסד, דלית אל-כרמל, אום אל פאחם ומג'ת. ישבנו לפני כמה ימים והכנו את המסמך הזה שהגשנו כאן. 

	אני רוצה להתחיל כך – אולי ההיעדרות של נציגי ממשלה וחוסר המוכנות גם של אלה שהגיעו – אני חושב מסבירה את מידת הרצינות שבה ממשלת ישראל מתייחסת לנושא הזה בכלל- לנושא תקציבים ורווחה במגזר הערבי, ואני חושב שעל כך אסור לעבור בשתיקה, אדוני היושב ראש.

היו"ר דוד טל:

	אתה רואה שאנחנו לא עוברים בשתיקה. יש כבר מכתב לשלושה שרים – מכתב כתוב וחתום. 

ראג'ב עבאס:

	אני מבין אותך, אני מכבד את מה שאמרת ואני חושב שזה גם המקום להגיד את זה כי אסור לעבור על כך לסדר היום. כל פעם וכל שנה, ועד שוועדה כזאת מתכנסת זה לוקח זמן ולא כל יום יש הזדמנות לוועדה הזאת. 

	אני רוצה להודות בתחילת דבריי באמת על ההזדמנות שניתנה לנו סוף-סוף לשמוע אותנו מהשטח, כי אנחנו יודעים מה הבעיות שלנו יותר מאשר כל מומחה אחר – גם אם הוא פרופסור וגם אם הוא חושב שהוא יודע.



מוטי פרידמן:

	אתה פרופסור של השטח. 

ראג'ב עבאס:

	אני לא פרופסור, אני אדם שמכיר את הבעיות. 

	אני חושב שאי אפשר מצד אחד כאשר צריכים לפתור בעיות במגזר הערבי – להלעיט אותנו בתוכניות כמו "ויסקונסין" שמתאימות בקושי לארצות הברית, תוכניות מערביות. 

היו"ר דוד טל:

	אדוני מכיר את כל התוכנית?

ראג'ב עבאס:

	אני מכיר אותה, קראתי אותה. 

היו"ר דוד טל:

	היינו אמורים לדון בה ביום רביעי הקרוב, אבל בינתיים נתבקשנו על ידי משרד העבודה לדחות זאת. 

ראג'ב עבאס:

	יש לי חברים במשרד העבודה והרווחה, דיברנו על הנושא הזה. אני חושב שאפילו הנציגות של משרד העבודה והרווחה היום לא דוגלת בשיטה הזאת.

	התכנית היא מעולה, אבל היא טובה להיכן שיש מקומות עבודה. הבעיה בתכנית ששם בארצות הברית יש מקומות עבודה ואין עובדים שרוצים לעבוד. במגזר הערבי זה להפך – יש אנשים שרוצים לעבוד ואין מקומות עבודה, כך שאני חושב שחבל על הזמן אפילו לדון בתכנית הזאת. 

חיים בר:

	לא חבל.

ראג'ב עבאס:

	זו דעתי. 
	
	לגבי לשכת נצרת זה בלתי אפשרי  שאם יש בלשכה אלימות, אז סוגרים אותה. 

היו"ר דוד טל:

	מה אדוני היה עושה אם הוא היה עובד במקום או אם היה ועד העובדים של המקום?

ראג'ב עבאס:

	אדוני היושב ראש, כמו שיש אלימות בכנסת – לא סוגרים את הכנסת, גם לא סוגרים לשכת תעסוקה.


היו"ר דוד טל:

	אלימות בכנסת? לא יעלה על הדעת דבר כזה.

ראג'ב עבאס:

	אלימות מילולית. זה מתחיל באלימות מילולית ואנחנו לא יודעים איפה זה מסתיים, אבל אלימות מילולית זו גם אלימות, וגם ביריונות. אפשר  להיות ביריון במלים ולפגוע יותר מאשר לפגוע במכות. את זה אני אומר כעובד סוציאלי.

היו"ר דוד טל:

	אבל האם אדוני, כעובד סוציאלי, היה מוכן לעבוד באיזשהו מקום כשאין לו ביטחון שם?

ראג'ב עבאס:

	לא, אבל אני חושב...

היו"ר דוד טל:

	אני מכיר כמה עובדים סוציאליים. אני חושב שאפילו עובד אחד שילם בחייו. 

דוברים:

	כמה עובדים. 

ראג'ב עבאס:

	שלא יובן מדבריי שאני מעודד שמץ של אלימות כלפי כל עובד ממשלתי או עובד אחר, אבל מבחינה זאת הרי את מי אנחנו מענישים?

	צריך להבין – אנשים מובטלים שאין להם איך לגמור את החודש, אין להם איך לגמור את השבוע, אין להם מאיפה לאכול, הילדים מבקשים ואין להם – אחר כך כשאתה סוגר את הלשכה הם הופכים להיות עוד יותר אלימים, עוד יותר תוקפניים, וזה בלתי אפשרי.

חוסאם חלבי:

	המחקרים הוכיחו לאורך כל הדרך – היכן שיש מיקום ותנאים פיסיים לא טובים לאנשים, זה בהחלט מעורר אלימות והיכן שיש פחות אנשים שמשרתים את האנשים שבאים לשירות עצמו, זה גם מעורר. 

ראג'ב עבאס:

	בעיקר הדו"ח אני לא רוצה לציין מה יש במגזר הערבי וכמה בעיות – אני לא רוצה "לקטר" כאן – אבל כולם יודעים שהמצב היום עם האוכלוסייה הערבית הוא מצב בלתי נסבל. 

היו"ר דוד טל:

	שאלה אם אדוני יכול להצביע על...



ראג'ב עבאס:

	נתונים. 

היו"ר דוד טל:

	לא נתונים, אני שבע מנתונים. אני מבקש פתרונות. 

ראג'ב עבאס:

	אני אתייחס לד"ח ולפתרונות. 

	קודם כל, מר חיים פוזנר שהוא עובד מרכזי במשרד העבודה והרווחה, הגיש דו"ח ותכנית לשנת 2001. אנחנו ישבנו על התכנית ואנחנו פה אחד מאמצים את התכנית שהוגשה. 

	מה שלא ברור בעניין הזה – חולקו רק לפני חודש 200 תקנים לעובדים הסוציאליים בכל רחבי הארץ, תקן אחד עבר למגזר הערבי וכל התקנים עברו למגזר היהודי. 

	כאשר מדברים בהבטחות ובתכנון, המגזר הערבי צריך להיות מועדף, אבל כאשר מדברים על ביצוע דה-פקטו רואים  שהמגזר הערבי כמעט לא זוכה בכלום. 

היו"ר דוד טל:

	אדוני נציג משרד ראש הממשלה, מה יש לאדוני לומר בנקודה הזאת? אתם לא בודקים ומפקחים לראות שהדברים מתבצעים?

איברהים בושנאק:

	פנינו למשרד העבודה והרווחה באזור חיפה. נודע לי שחולקו תקנים – אפילו חולקו חמישה תקנים לעיריית נהריה שהם לא צריכים אותם. 

	אני גם יועץ במשרד ראש הממשלה, אנחנו מעלים את הבעיות, אבל הבעיות צריכות להיפתר בתוך המשרדים. יש פתרונות? אין פתרונות, לצערי הרב.

ראג'ב עבאס:

	קודם כל, נמאס להעלות בעיות, בלי פתרונות. כל פעם מקימים ועדה לוועדה כדי להרוג את הרעיון וזו לא השיטה. זו השיטה שבה עובדים היום עם המגזר הערבי – שסוף-סוף יתייחסו לבעיות הכואבות של המגזר הערבי ולא כל הזמן עוד ועדה ועוד ועדה ועוד ישיבה ועוד מישהו שמגיע ללא נתונים. זה בלתי אפשרי כך. 

	אתה מעיד על כך ואני מכיר אותך – אתה חבר כנסת פעיל ואתה יודע שזה קורה, ולא רק אתה. 

	יש כמה נקודות נוספות שאליהן אני רוצה להתייחס אבל הנקודה הכי חשובה – במגזר היהודי נניח יש ישובים שקלטו עליה, יש ישובים שבהם יש אחוז אבטלה. אני אומר – שם, לא רק שנתנו להם את התקציבים  המגיעים להם, אלא הוסיפו להם מקדמים סגוליים. 

	אני אומר שאולי סוף-סוף את המגזר הערבי צריך לקדם במקדם סגולי אחד. היום, אחוז העוני הכי גבוה במגזר הערבי, למה לא להוסיף מקדם סגולי למגזר הערבי? אני לא רוצה אפליה מתקנת, אני רוצה תיקון האפליה. אני באמת לא דוגל באפליה מתקנת, אבל כן אני רוצה לתקן את האפליה. 

	כדי לתקן את האפליה, צריך משהו – נניח מקדם סגולי בתחום הרשויות המקומיות  הערביות היום, 90% מהן הפכו להיות חברות כוח אדם, אין להם איך לשלם משכורות, שבעה-שמונה חודשים עובדים לא מקבלים משכורות, אז איזה שירות הם יתנו?

	אתה יודע, אדוני, שהיום במחלקת רווחה גם אם יש לי חלק מהתקציבים, הם לא עוברים ישירות לפונים, הם עוברים באמצעות הרשות. 

	אנחנו עומדים היום במצב שהכסף הזה נכנס לרשות המקומית ונבלע, ואחר כך יש מישהו שעשה שירותי זבל או כבישים למועצה, הכסף הזה הולך לזבל – תרתי משמע. 

	יש לי עוד הרבה נקודות לציין, אבל בשל חוסר הזמן אני מסיים. 

אנה גלוק:

	רציתי לומר שהחל משנה קודמת התחלנו עם פרוייקט שנקרא "למדי מקצוע והצליחי", כשיחד עם הרשויות המקומיות במגזר הערבי, המשרד שלנו הגיע למקומות, ניסה להוציא ולעודד נשים ערביות להיכנס להכשרה מקצועית או לצאת ליזמות. 

	עשינו את הקורסים להשלמת השכלה ואנחנו ממשיכים השנה עם קורסים להשלמת השכלה בכל מקום. 

היו"ר דוד טל:

	כמה כסף הוקצה למטרה הזאת?

אנה גלוק:

	הכל ביחד יש בסביבות – אני אגיד לך מיד. 

היו"ר דוד טל:

	תחשבי ותגידי לנו עוד מעט. בינתיים אני אתן לגברת את רשות הדיבור. 

ג'השאן תגריד:

	אני תגריד ג'השאן, עורכת דין משדולת הנשים.

היו"ר דוד טל:

	שדולת הנשים או הנשים הערביות?

ג'השאן תגריד:

	שדולת הנשים בישראל, אבל במקרה זה אני מדברת בשם נשים ערביות עם הרגשה מאד קשה עד כמה אנחנו שוליות במדינה הזאת – בהיותנו ערבים קודם כל ואחר כך בהיותנו נשים ערביות. 

	אנחנו נזרקות, נופלות בין  הכיסאות בין המשרדים השונים. לא שמעתי על שום תכנית רצינית קודם כל, ואם בכלל יש איזו תכנית – גם לא שמעתי פירוט. הנשים הבדואיות – לא שמעתי למשל שהן הוכשרו להיות אחיות. 




רחל רווה:

	אני מוכנה לספר. 

ג'השאן תגריד:

	אני חושבת שמדובר על רמות מאד אלמנטריות. 

היו"ר דוד טל:

לא כך שמענו, גברתי. שמענו שיש, ולא רק זה – כל אשה בדואית שתגיע כאחות, אפשר יהיה להעסיק אותה.

רחל רווה:

	אחיות מוסמכות. 

	אם תרשה לי, אני מוכרחה לתקן את הטעות. אני התחלתי לומר שמשנת 1994 יש לנו תוכניות בבית הספר לסיעוד באשקלון – תכנית ייחודית לתואר של אחות מוסמכת לקבוצה של בנות בדואיות מהצפון ומהדרום. 

	לאחרונה גם התחלנו לקבל בנים בתוך התכנית הזאת, השנה נפתחה גם תכנית שכוללת בנים שיהיו אחר כך אחים מוסמכים. אנחנו מברכים על כל גבר שמוכן להצטרף למקצוע הזה, אבל מאחר שבנשים אנחנו מדברים, הבנות האלה מקבלות מכינה מיוחדת כי הן לא עומדות בקריטריונים ועד כה סיימו בהצלחה כבר שני מחזורים ועכשיו לומד כבר המחזור השלישי. 

	מהתגובות שקיבלנו מהשטח, הן אחיות שחוזרות אחר כך לקהילה שלהן והן עושות עבודה נפלאה ומבורכת. 

היו"ר דוד טל:

	אני מוכרח לומר לך גברתי – ממה שאני מתרשם כרגע – לא שנעשה די אבל מה שעושה משרד הבריאות זה דבר מאד מאד חשוב, מה שעושה כאן משרד התעשייה והמסחר – הגם שיש לו רעיונות ותוכניות שצריך להוציא אותם מהכוח אל הפועל, אבל ניכר שנעשים דברים, מה שלא ראיתי לצערי במשרדים אחרים. מבחינה זו, אם המשרדים היו כמו משרד הבריאות ומשרד התעשייה והמסחר, לא היינו פותרים את כל הבעיה אבל היתה איזושהי מגמה של צמצום התופעה ואני שואף להגיע למצב כזה של צמצום. אני בטוח שלא נפתור את הבעיה הזאת בכל אופן, כפי שלא פותרים בעיות במגזרים אחרים בחברה הישראלית. 

ג'השאן תגריד:

	יש נקודה נוספת שאני רוצה לחדד – בנושא תעסוקה. אנחנו מדברים היום בנושא של אבטלה ותעסוקה, הסבה והכשרה של נשים ערביות. 

	עם כל הסימפטיה והאהדה לבעיה הכללית הקיימת של האוכלוסייה הערבית, בכל זאת אני חושבת שלא היו כאן מספיק ערים כדי לעשות את ההבחנה בין המצב של נשים ושל גברים בתוך החברה הערבית עצמה. 

היו"ר דוד טל:

	היינו ערים. כל הדיון הקודם והדיון הזה – חילקנו אותו לשניים. עובדה, היינו יכולים לדבר על אבטלה במגזר הערבי בכלל ולא עשינו את זה. דיברנו על אבטלה בכלל ועל הבעיה אצל נשים ערביות בפרט. אנחנו עושים את ההפרדה הזאת. 

ג'השאן תגריד:

	למשל מה לגבי מרכזי תעשייה ונשים ערביות. הייתי רוצה יותר לשמוע איך זה קשור לנשים ערביות. האם יש באמת תשומת לב מיוחדת להעסקתן של נשים ערביות בתוכניות העתידיות.

סראב אבורביעה:

	שמי סראב אבורביעה ואני נציגה מפורום ארגוני נשים בדואיות בנגב ואתי כאן חברות משתי עמותות נשים בנגב. 

היו"ר דוד טל:

	גברתי עובדת סוציאלית?

סראב אבורביעה:

	לא. אני אשת חינוך. אני רוצה להעלות כאן את הסוגיה של נשים בדואיות בנגב. כידוע, בנגב חיים כ- 130,000 נפש, כשמחציתם חיים ביישובים לא מוכרים – כ- 65,000-70,000 , בתנאים סוציאליים ואנושיים מאד מאד מחפירים. מחציתם – 30,000 מהם נשים שחיות ביישובים הלא מוכרים, ואני רוצה להסב את תשומת הלב לגבי הנתונים. 

	הסתכלתי על הנתונים ויש כאן מעין טעות או הטעייה. אם ניקח את היישוב תל-שבע, יש כאן נתונים של 14% אבטלה, ובעצם בתל-שבע מתוך 10,000 נפש יש רק 100 נשים שעובדות כמזכירות, כגננות או כעוזרות גננות. 

היו"ר דוד טל:

	10,000 נפש זה כולל גברים ונשים?

סראב אבורביעה:

	כל תל-שבע, כשמתוכם רק 100 נשים עובדות, זאת אומרת 5%.

	ביישובים הלא מוכרים יש לנו אחוז גבוה מאד של נשים שלא מגיעות אפילו למפה הסטטיסטית, זאת אומרת הן לא נרשמות בלשכות תעסוקה. זאת אומרת, בנתונים אין אפילו התייחסות לגבי כפרים לא מוכרים בנגב.

	כל הזמן באים בטענות למסורת הבדואית שהיא מסורת חונקת ולא מתירה לאשה לצאת מהבית, אבל בעצם יש הרבה יוזמות ויש נשים שיוצאות להכשרות שונות: אם זה מזכירות, עובדות משפחתונים וכו', אבל הבעיה – וכאן בעצם אני מגיעה כבר לפתרון – שאין מספיק תקנים להעסיק את הנשים האלה.

	יש הרבה נשים צעירות, מסיימות י"ב, לומדות בכל מיני הכשרות, אבל בסופו של דבר הן יוצאות עוד יותר מתוסכלות כי אין להן מקומות תעסוקה. מקומות תעסוקה כמו: עובדות שכונה, עובדות זכאות, מתרגמות בבית חולים, מגשרים בחינוך – כמו התכנית שיש לאתיופים – זאת אומרת אם יש צורך בהכשרה נוספת, יש מוכנות מצד הנשים אבל צריך למצוא להן תקנים כדי לשים אותן במשבצת ולמצוא להן תעסוקה מסוימת. 

היו"ר דוד טל:

	תודה רבה.


כרייני יזיד:

	כרייני יזיד, מנהל לשכת הרווחה בדיר אל אסד. כשדיבר ראג'ב על המצוקות של האוכלוסייה הערבית, ביקשת פתרונות. 

	לדעתי יש צורך עוד היום להתחיל בסקר מקיף לבדוק את הצרכים של האוכלוסייה הערבית ולהתחיל להתנהג בהתאם מבחינה תקציבית. 

	שנית, יש מקום לדעתי לעבוד ב"פריות" ומעל השולחן מה שנקרא, כי אותו אדם שהגיש תכנית – מר חיים פוזנר, עם כל הכבוד – שהגיש תכנית לאוצר והוא דורש תוספת של 120 תקנים, יש לו נוסחה שהמחוזות עובדים על פיה שכל הלשכות הערביות – אנחנו בעודף תקנים למרות כל המצוקה. אז שיחליט – או שאנחנו בעודף תקנים או שאנחנו זקוקים. 

	דבר נוסף שאנחנו צריכים לדבר עליו – אני חושב שהגיע הזמן שנראה בערביי ישראל תושבי המדינה שהם שווי זכויות וצריכים לחלק את העוגה בהתאם. 

	למשל, בשנת 2001 חולקו 70 מיליון שקל כתקציבי תמיכות למוסדות. מה שקיבלו המוסדות הערביים זה פחות מאחוז אחד, כאשר אנחנו מדברים על 20% של חלקם באוכלוסייה, ובכל זאת ה- 20% האלה מהתקציב של 70 מיליון שקל שיהיה מוזרם לאוכלוסייה הערבית. 

	אני לא מדבר עכשיו על אפליה מתקנת, תיקון אפליה – עדיין לא הגעתי לשם, אבל לפחות שיהיה איזשהו מאזן, איזשהו קריטריון מאד מאד ברור לקטעים האלה.

ערו עפיף:

	שמי ערו עפיף מכפר ג'ת במשולש. אני מדבר על סוגיה נוספת לאותם דברים שדיברו עליהם מנהלי הרווחה. אני מדבר על סוגייה של אותה אוכלוסייה שמגיעה מחוץ לכותלי המדינה, שמגיעה לקו התפר, דהיינו אני מדבר על אזור כפר קאסם עד הגיעך לאום אל פאחם. 

	אני לא רוצה להגזים בדברים אבל אנחנו מדברים על מעמסה די כבירה, ודומני שכבוד היושב ראש וכל האנשים שיושבים כאן יודעים מי בעצם אותה אוכלוסייה שמגיעה אלינו. 

	ראשית, היא מגיעה עם ממוצע נפשות של חמש פלוס, אם לא שבע פלוס. היא מגיעה עם מטען וסל שירותים שאין אנחנו בלשכות יכולים להתמודד אתו – הן בכוח האדם המקצועי שקיים בלשכות והן בתקציבים המאושרים על ידי משרד העבודה והרווחה. 

	אנחנו מדברים על כמה קריטריונים. אנחנו מדברים על גברים שמגיעים ונישאים לתושבי ישראל, לאותן נשים שבעצם עברו את גיל הנישואים.

היו"ר דוד טל:

	מהו הגיל שבו אשה עוברת את גיל הנישואים?

ערו עפיף:

	לא רוצה להיות מדויק, אבל יכול להיות מ- 25 פלוס, אני מדבר על נשים. אני מדבר על גברים שהתאלמנו והתחתנו עם בנות מהגדה המערבית – גילאי 30, גילאי 35, אני מדבר על גילאי 70 אפילו – אני מדבר על אלמנים, קשישים בגיל 70 שמתחתנים עם נשים מהגדה המערבית שמגיעות ארצה וכולנו יודעים מה גבר יכול לקבל – יש היום תרופות, לא חסרות תרופות, וכל אחת רוצה שיהיה לה רכוש וכל אחת רוצה שיהיה לה משהו להסתמך עליו. 

	הן יולדות ילדים, הבעל אחרי שנתיים-שלוש – שיהיה זכרו ברוך – נפטר, היא נשארת ללא תעודת זהות. היא יולדת ילדים ואנחנו צריכים להיות אלה שקולטים את מספר הילדים.

	אנחנו מדברים על משפחות שמגיעות עם מטען קשה – בחלקם נרקומנים, בחלקם עם בעיות אישות, בחלקם אלימים ואני לא רוצה להוסיף, אבל כל הסל הזה בעצם מגיע ללשכות הרווחה ואנחנו צריכים להתמודד אתו. 

	אני שואל שאלות פשוטות. היום, על פי הקריטריונים של משרד העבודה והרווחה, יש את הנוסחה שנקראת קליטת עליה. אני היום רואה את עצמי בקו התפר שאנחנו קולטי עולים, וקולטי עולים חייב להיות משהו על פי נוסחה שאמורה להתקבל דרך משרד העבודה והרווחה. 

	אני אתן דוגמה לג'ת ואני יכול לתת דוגמאות נוספות. על פי סקר שנערך על ידי יושב ראש ועדת החינוך, התכנון והבנייה, שנת 2000 – מספר בתי מגורים בכפר 1,800, מספר נפשות בכפר 8,300, מספר משפחות זרות 120 משפחות, אם לא יותר. אחוז המטופלים הזרים במחלקת הרווחה מסך כל התיקים – 25%, אחוז המטופלים הזרים במסגרות טיפול קהילתיות 30%, אחוז המשפחות הזרות מסך הכל – אני מדבר על 8%, זאת אומרת שאנחנו בבעיה וזה לא רק לג'ת. 

	אני מדבר על בעיה שיש לדעת איך להתמודד איתה – הן בכוח אדם והן בתקציבים. 

עאדל אג'ברייה:

	אג'ברייה עאדל, מנהל המחלקה לשירותי רווחה באום אל פאחם. יש מחלקה לפרוייקטים מיוחדים, המוסד לביטוח לאומי – אין תקציב. 

	לצערי הוגשו הרבה תוכניות לשיפור הכשרתן ומעמדן של הנשים. לצערנו, עד היום שום ישוב ערבי לא זכה למימון מהקרן הזו של פרוייקטים מיוחדים, במיוחד בתחום תעסוקת נשים והכשרת נשים. 

חוסם חלבי:

	אני רוצה לדבר על שתי נקודות עיקריות. ראשית, יש השלכה מאד רצינית מהמצב שתואר כאן בנושא של תעסוקה ואבטלה וכו' על לשכות הרווחה, ואני חושב שהעניין הזה בהחלט שווה דיון ושווה גם מתן מענה על ידי משרד העבודה והרווחה כי 	רוב רובן של הפניות כיום בלשכות הרווחה הן על בסיס כלכלי.

	הרבה אנשים פונים אלינו ואומרים: אין לנו את הלחם, אין לנו את הבגדים לילדים ואין לנו את הספרים – עוד מעט מתחיל בית ספר – ואני יכול גם להוכיח את זה מבחינה סטטיסטית אם ייעשה על ידי משרד העבודה והרווחה איזשהו בדק בעניין הזה.

	יש כאן באמת השלכה, צריך כאן הגדלת תקציבים וצריך גם להגביר כוח אדם בצורה מאד משמעותית. 

	אני בא ממגזר שכביכול היה צריך להיות בו תיקון לאפליה, אני בא מדלית אל כרמל. היה צריך להיות תיקון לאפליה או אפליה מתקנת הרבה זמן לפני, והסיבות ידועות לך היטב, אבל אני רוצה להגיד לך אדוני, שרק לפני שבועיים עשינו סקר בדלית אל-כרמל והגענו לתוצאה מדהימה שבקרב נשים יש 70% אבטלה, באוכלוסייה הערבית זה מתקרב ל- 80%, ובכלל אחוז האבטלה הוא 38.5% בדלית אל כרמל, אם כי ברשומות של הממשלה אחוז האבטלה בדלית אל כרמל הוא 6.8% וזה מטעה בצורה יוצאת דופן. 

	אתה שאלת כל הזמן מה ההצעות שלכם. אני חושב שבמגזר הערבי אפשר בהחלט לעודד את היזמות המקומית המסורתית הכפרית. יש הרבה עבודות שנשים בכפרים יכולות לעשות.

היו"ר דוד טל:

	כמו מה?


חוסם חלבי:

	למשל בדלית אל כרמל מתפתח ענף, אני אביא רק דוגמה אחת. בדלית אל כרמל אין תחבורה ציבורית פנימית. הרבה נשים שרוצות לעבוד לוקחות את הרכב הפרטי שלהן והופכות אותו לרכב מונית, עושות הסעות בתוך הכפר ומרוויחות לא רע. 

	אני אומר שבמגזר הערבי אולי צריך לעודד יזמות פרטית ולבוא עם רעיונות יצירתיים.

היו"ר דוד טל:

	יש לי על כך תשובה, אני אציג את זה בדברי הסיכום.

סמעאן אוה:

	סמעאן אוה, אני מגוש חלב, מנהלת לשכה לשירותים חברתיים. יש לנו כאן נתונים, רציתי לחזור להשכלה. 

	אני לא יודעת אם נעשה סקר אמיתי לסקטור הערבי כדי לדבר על מה קורה אצלנו. נעשה סקר על ידי ברוקדייל ועל ידי הלשכה לסטטיסטיקה והנתונים הם כאלה: השכלת נשים – נשים עם פחות משמונה שנות לימוד יש לנו בסקטור הערבי 38.5%. יש לנו מספר ילדים ממוצע – 3.4, משפחה מתחת לקו העוני – 37.6%. הילדים מתחת לקו העוני – 42.7%.

	אם אתם רוצים לשמוע על תעסוקת נשים, יש לנו בסקטור הערבי רק 19.5% נשים עובדות, כאשר הסקר נעשה רק בשנה האחרונה.

היו"ר דוד טל:

תודה רבה.

אני רוצה לקרוא הודעת סיכום:

ועדת העבודה, הרווחה והבריאות התרשמה בדיון בנושא תעסוקת נשים במגזר הערבי כי לא רק שקיימת אפליה ברורה בנושא, אלא שגם אין תכניות ממשיות לצמצום האפליה הזו.

למרות שמשרדי הממשלה התבקשו עוד לפני חודש וחצי להציג את פעילותם בנושא, לא הוצגו בדיון היום כל פרוייקטים או תכניות ממשיים הנמצאים בשלב הביצוע, למעט על ידי משרדי הבריאות והמסחר והתעשייה.

מאיר פרץ:

סליחה, גם משרד החינוך. אני הצגתי את כל הנתונים לגבי השלמת השכלה למובטלות במגזר הערבי. 

היו"ר דוד טל:

אדוני צודק. אנחנו נוסיף את משרד החינוך למשרדי הבריאות ומשרד התעשייה והמסחר. 

הוועדה קוראת לראש הממשלה להעלות את הנושא בהקדם בישיבת ממשלה -  וממך איברהים אני מבקש לשים יד על הדופק -  ולאמץ את התכניות להקמת פארקים תעשייתיים אזוריים, שימנעו את בעיית הנסיעה למרחקים ארוכים, המונעת במקרים רבים את יציאת הנשים הערביות לעבודה.



לא ייתכן גם בנושא זה להאשים את המובטלים באבטלה, ויש להיערך לסיוע נקודתי למרות שאין מדובר בתקופת צמיחה כלכלית. 

הוועדה קוראת לשר העבודה והרווחה לשקול בשנית את הקצאת התקנים שנוספו לאחרונה למשרד, שמהם – כפי שנמסר בדיון – הוקצה תקן אחד בלבד למגזר הערבי. 

תודה רבה, הישיבה נעולה. 


הישיבה ננעלה בשעה 11:05.






